**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6974881331, 6974055854, 6972159109, 6972620039,** web site: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 26 Ιουλίου 2023**

**ΑΝΑΚΟΙΝΩΣΗ – ΑΠΑΝΤΗΣΗ**

**Για το Δελτίο Τύπου που εξέδωσε η Π.Ο.Ε.Υ.Π.Σ. στις 25/7/2023**

Καταδικάζουμε και απορρίπτουμε στο σύνολό του το κατάπτυστο Δελτίο Τύπου που εξέδωσε η Π.Ο.Ε.Υ.Π.Σ. στις 25/7/2023 με αφορμή το θάνατο των δύο πιλότων – χειριστών του CL-215, Χρήστου Μουλά και Περικλή Στεφανίδη, στον Πλατανιστό Ευβοίας.

Η συμβιβασμένη ηγεσία της Ομοσπονδίας παρόλο που προσπαθεί τάχα να εκφράσει κάποια διαμαρτυρία για να ρίξει στάχτη στα μάτια τον πυροσβεστών, ουσιαστικά στήνει εξ αρχής συνειδητά ένα κυνήγι ανεμόμυλων κατηγορώντας *«όλους όσους αυτή την περίοδο ώθησαν το μηχανισμό δασοπυρόσβεσης, και οδήγησαν το προσωπικό, πυροσβεστικό και αεροπορικό, πέρα από τα όρια τους»* και λέγοντας ότι *«κάποιοι να έχουν το θράσος να χαλκεύουν τα στοιχεία  και να αμφισβητούν τα δεδομένα»*. Ποιοι είναι αυτοί οι «όλοι» και ποιοι αυτοί οι «κάποιοι» που φταίνε για αυτή την κατάσταση; Δεν είναι η κυβέρνηση που εφαρμόζει αυτή τη συγκεκριμένη πολιτική, ίδια και χειρότερη από ότι την παρέλαβε από τις προηγούμενες κυβερνήσεις;

Η ίδια η ηγεσία της Π.Ο.Ε.Υ.Π.Σ. τι έκανε για αυτό; Τι κατευθύνσεις έχει δώσει στις κατά τόπους Ε.Υ.Π.Σ.; Η αλήθεια είναι ότι δεν έχει κάνει απολύτως τίποτα! Συναινεί δια της σιωπής. Γνωρίζει όπως φαίνεται από το συγκεκριμένο Δελτίο Τύπου ότι εκτός από την ανάκληση αδειών υπάρχει και άρνηση, αυθαίρετη αφού καμία σχετική διαταγή δεν εκδόθηκε, πολλών διοικήσεων να χορηγήσουν ημερήσιες αναπαύσεις (ρεπό) στο προσωπικό. Όμως και με τη δική της ανοχή αυτό συνεχίστηκε έως ότου έγινε παρέμβαση της Ε.Α.Κ.Π. σε όσες περιοχές φτάνουν οι δυνάμεις μας.

Ομοίως, γνωρίζει πολύ καλά και για τα προβλήματα υγείας που αντιμετωπίζουν αρκετοί συνάδελφοι στο επιχειρησιακό πεδίο και ισχυρίζεται ότι *«τα βάζουν σε δεύτερη μοίρα, τα αγνοούν και είναι εκεί στο μέτωπο και στο δρόμο μέρες τώρα αδιάκοπα»*. Κανείς πυροσβέστης δεν αγνοεί τον τραυματισμό του και τη ζωή του. Παραμένουν όμως στα μέτωπα αδιάκοπα για μέρες διότι είναι παράνομο να μην εκτελέσουν τις διαταγές που τους δίνονται. Μόνο οι κύριοι της Π.Ο.Ε.Υ.Π.Σ. τα αγνοούν και τα βάζουν σε δεύτερη μοίρα γιατί πρώτιστο μέλημά τους είναι η εφαρμογή της κυβερνητικής πολιτικής με κάθε κόστος. Εκεί δηλαδή που οι εκλεγμένοι θα έπρεπε να παρέμβουν εκεί μπορεί πλέον ο καθένας να δει το τεράστιο κενό που έχουν δημιουργήσει.

Αυτός είναι και ο λόγος που εκφράζεται στο Δελτίο Τύπου το μεγάλο ευχαριστώ και η δήθεν ευγνωμοσύνη με τη φράση *«Στρατός, Αστυνομία, εθελοντές του Π.Σ. και κυρίως εσείς, όλοι οι ανώνυμοι εθελοντές που μέρες τώρα ανιδιοτελώς συμβάλετε στον αγώνα μας με κάθε μορφής βοήθεια»*. Δεν υπάρχει καμία αμφιβολία για τη συνεισφορά των ανωτέρω. Ξέχασαν όμως να πούνε ότι η θέση του στρατού είναι στα σύνορα της χώρας και της Αστυνομίας στην πάταξη του εγκλήματος. Αντίστοιχα ξέχασαν να πουν ότι ο εθελοντισμός είναι μια πρώτης τάξεως ευκαιρία ώστε το κράτος να «βουλώνει» ανέξοδα τις τρύπες που υπάρχουν από τις πολιτικές που εφαρμόζονται, διαχρονικά και σε κάθε τομέα, εκμεταλλευόμενο την ευαισθησία και το συναίσθημα των εθελοντών.

Αν ωστόσο κάποιος πυροσβέστης ακόμα δεν πείστηκε για το πραγματικό άγχος που έχει η ηγεσία της Π.Ο.Ε.Υ.Π.Σ. φροντίζει η ίδια να το ξεκαθαρίσει στο κλείσιμο του Δελτίου Τύπου: *«Δεν είναι ώρα για πολλά λόγια. Τώρα που η θυσία των Ηρώων είναι μια πραγματικότητα ελπίζουμε όλοι να σωπάσουν»*. Μπροστά λοιπόν σε όλη αυτή την καταστροφή, την υποβάθμιση του Π.Σ. και τους θανάτους η ηγεσία της Π.Ο.Ε.Υ.Π.Σ. συνεχίζει να επιθυμεί σιωπή, κλειστά στόματα και σκυμμένα κεφάλια. Αυτός είναι και ο λόγος που φρόντισε ώστε το πρόσφατο 25ο συνέδριο στις 21/6/2023 να καταλήξει σε μια «μάζωξη» παρωδία χωρίς ουσιαστικό πλαίσιο διεκδικήσεων και πρόγραμμα δράσεων όπως πρότεινε η Ε.Α.Κ.Π. (βλ. [www.eakp.gr](http://www.eakp.gr) από 28/6/2023).

Αποτελεί ντροπή για τον κάθε πυροσβέστη και πυροσβέστρια να κρατάει το στόμα του κλειστό μπροστά σε όλες αυτές τις εξελίξεις. Η ευθύνη μας συνάδελφοι δεν σταματάει στο τέρμα της υδροδοτικής εγκατάστασης και στο ακροφύσιο του αυλού. Είναι ντροπή και ανευθυνότητα απέναντι στους εαυτούς μας αλλά και τον ελληνικό λαό να μην αποκαλύπτουμε τα προβλήματα και τους κινδύνους που εγκυμονεί η πολιτική «κόστους/οφέλους» που εφαρμόζεται και στον τομέα της πυρασφάλειας. Όμως παράλληλα η σιωπή αυτή τη στιγμή συνιστά και ύβρη προς τους νεκρούς συναδέλφους της Πολεμικής Αεροπορίας αλλά και του Π.Σ. που ξεψύχησε στο καθήκον δύο εβδομάδες πριν.

Απευθυνόμαστε στους συναδέλφους με περηφάνεια, υπευθυνότητα, αξιοπρέπεια, ώστε να εκφράσουν τις ανάγκες τους οργανωμένα με την πιο δυνατή κραυγή που έχουν! Ο δρόμος του αγώνα είναι εδώ και θα τον περπατήσουμε έχοντας ψηλά το κεφάλι και σφιγμένη τη γροθιά της διεκδίκησης.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**